Hamilton hefur þar af leiðandi tryggt sér titilinn nú þegar tveir kappakstarar eru eftir af keppnistímabilinu . Þá vantar hann einn titil þess að jafna met Michael Schumacher yfir fjölda titla á ferli sínum . Fréttablaðið fékk Kristján Einar Kristjánson , sérfræðing um Formúlu 1 , til þess að fara yfir þetta afrek og reyna að lýsa því hver er galdurinn á bakvið frábæran árangur breska ökuþórsins . „ Hamilton hefur fyrir löngu sannað að hann er kominn á stall með goðsögnum Formúlu 1 - sögunnar en það er erfitt að bera ökuþóra saman á milli tímabila . Ég skal vel viðurkenna það að fyrir svona þremur árum síðan þá gaf ég Hamilton ekki það hrós sem hann á skilið og ég sá ekki fyrir mér að hann myndi ná þessum stöðugleika . Það er viðeigandi að hann klári þetta í Bandaríkjunum þar sem hann er bæði mjög vinsæll þar og þá kann hann mjög vel við sig austanhafs , “ segir Kristján Einar um Hamilton . Þarf meira til en að vera á besta bílnum „ Hann hefur allan pakkann og er ótrúlega góður að snúa aðstæðum sér í vil . Það var á einhverjum tímapunkti talað um að hann væri að græða mjög mikið á því að vera á besta bílnum . Vissulega er Mercedes Benz með mjög góðan bíl en það þarf svo að beita bílnum rétt þegar út á brautina er komið . Ferrari kom fram með bíl á þessu tímabili sem er mjög kraftmikill og Hamilton talaði um það sjálfur að Mercedes Benz þyrfti að bregðast við svo góður væri bíllinn . Hamilton og teymið í kringum hann nær hins vegar ávallt að hafa bestu taktíkina hverju sinni og spila betur úr þeim aðstæðum sem koma upp en andstæðingurinn , “ segir Kristján Einar enn fremur . Hefur sýnt afar mikinn stöðugleika „ Sem dæmi um færni Hamilton þegar út í kappaksturinn er komið á sunnudögum er að hann hefur verið sjaldnar á ráspól en keppinautar sínir á þessu tímabili . Samt er hann búinn að vinna titilinn þegar tveir kappakstrar eru eftir . Þá er hann búinn að sýna fáránlegan stöðugleika síðustu tímabil og það hvernig hann bregst við aðstæðum með teyminu í kringum liðið er aðdáunarvert . Hamilton er mikið með í ráðum hvað varðar þróun á bílnum , hvernig taktíkin er þegar út í kappaksturinn er komið og annað í þeim dúr . Það er ekki síst honum að þakka hversu heildarpakkinn á Mercedez bílnum er góður , “ segir hann um lykilinn að þessum magnaða árangri . Vill að öllum líkindum allavega jafna Schumacher „ Hamilton er klárlega á hátindi ferilsins núna en það er ómögulegt að segja hversu lengi hann getur haldið sér á þessum stalli . Það eru eldri ökumenn en hann að keppa núna og ekkert sem bendir til þess að hann sé að fara að slá slöku við eitthvað á næstunni . Hann hefur ýjað að ýmsu með framtíð sína en ekkert sem leiðir að því að hann sé að fara að hætta . Hamilton veit af meti Schumacher og vill pottþétt jafna það allavega og svo slá það í kjölfarið . Þá hefur hann talað um þær reglubreytingar og breytingar sem boðaðar hafa verið á bílum keppninnar árið 2021 af miklum áhuga þannig að ég held að við fáum á njóta snilli hans eitthvað áfram allavega , “ segir hann um framhaldið hjá Hamilton .